Ukrainaliklar uchun ilk ijtimoiy tarmoq ishga tushirildi

30-mart kuni faqat Ukraina aholisiga mo‘ljallangan birinchi ijtimoiy tarmoq ishga tushirildi. U “Druzi” deb nomlangan va druzi.org.ua manzilida faoliyat yuritadi. Bu haqda Ukrainaning “Vesti” nashri xabar bermoqda.

 Skrinshot: Daryo
Ijtimoiy tarmoq interfeysi faqat ukrain tilida ishlangan. Xabarda yozilishicha, “mutaxassislar resursga boshqa mamlakatlardan kirishni cheklashadi”. Biroq buning texnik jihatdan qanday amalga oshirilishiga aniqlik kiritilmagan.
“Druzi” tarmog‘ida ro‘yxatdan o‘tish uchun foydalanuvchi o‘z shaxsiy ma’lumotlarini, jumladan, shahrini ham ko‘rsatishi lozim bo‘ladi.
Ukrainada ayni paytda Rossiyaning “VKontakte” va “Odnoklassniki” ijtimoiy tarmoqlari, shuningdek, xalqaro Facebook va Twitter servislari ommabop.
Aytib o‘tish kerakki, 31-mart kuni Ukrinada yana bir milliy ijtimoiy tarmoq – WeUa (weua.info manzilida) ham ishga tushirilishi rejalashtirilgan.